พท.ดักขอเฝ้าจับตารัฐ ล้ม-ไม่ล้ม บัตรทอง 30 บาท
เพื่อไทยเฝ้าจับตา รบ. ล้ม-ไม่ล้ม 30 บาท รักษาทุกโรค วอนอย่าล้มโครงการนี้ เพียงแค่รังเกียจเพราะเป็นนโยบายไทยรักไทย,เมื่อวันที่ 22 ก.พ. ร.ท.หญิงสุณิสา เลิศภควัต ทีมสำนักเลขาธิการพรรคเพื่อไทย กล่าวถึงกรณีกระแสข่าวรัฐบาล จะยกเลิกโครงการบัตรทอง 30 บาท รักษาทุกโรคว่า ไม่ทราบว่ารัฐบาลและสภานิติบัญญัติแห่งชาติ (สนช.) พูดความจริงมากน้อยแค่ไหน เรื่องการตัดงบประมาณกองทุนหลักประกันสุขภาพแห่งชาติ หรือโครงการ 30 บาทรักษาทุกโรค ซึ่งหลังจากนี้พรรคเพื่อไทยจะติดตามเรื่องนี้อย่างใกล้ชิดว่า ไม่มีการตัดงบประมาณจริงหรือไม่ และประชาชนจะได้รับสิทธิประโยชน์เพิ่มขึ้นอย่างที่รัฐบาลอ้างหรือไม่ ทั้งนี้พรรคเพื่อไทยเห็นว่าไม่ควรมีการตัดงบประมาณในส่วนนี้ เพราะเป็นโครงการที่ชาวบ้านได้รับประโยชน์อย่างเป็นรูปธรรม ทั้งยังเป็นโครงการที่ได้รับการชื่นชมจากประชาคมโลก เช่น ธนาคารโลก และองค์การอนามัยโลก ที่เรียกร้องให้ประเทศที่กำลังพัฒนาทั่วโลก นำหลักการของโครงการ 30 บาท รักษาทุกโรคในประเทศไทย ไปปรับใช้เป็นนโยบายของประเทศเหล่านั้น และที่สำคัญคนไทยส่วนใหญ่ก็พึงพอใจกับโครงการนี้ เพราะทำให้เข้าถึงบริการด้านสุขภาพได้ในยามฉุกเฉิน แม้จะมีข้อจำกัดทางการเงิน,ร.ท.หญิงสุณิสา กล่าวต่อว่า โดยรายงานของ สปสช.ระบุว่า ในปี 2558 มีผู้ใช้ประโยชน์จากโครงการนี้ ประมาณ 159 ล้านครั้ง เฉพาะในปีดังกล่าว ดังนั้นรัฐบาลที่จะเข้ามาบริหารประเทศ ไม่ว่าจะเป็นพรรคการเมืองใด จะเป็นเผด็จการหรือไม่ ก็ควรเห็นความสำคัญ อย่าล้มโครงการ 30 บาท รักษาทุกโรค เพียงเพราะรังเกียจว่าเป็นโครงการที่พรรคไทยรักไทยคิดขึ้นมาในอดีต แต่ควรมองผลประโยชน์ที่พี่น้องประชาชนจะได้รับเป็นหลัก อย่ามัวแต่ระแวงว่านักการเมืองคนไหนจะได้เครดิตจากนโยบายนี้ เพราะความสำเร็จของโครงการดังกล่าว ไม่ได้เป็นเพราะฝ่ายการเมืองเท่านั้น แต่เกิดจากความร่วมมือและความเสียสละของบรรดาแพทย์ พยาบาล และบุคลากรด้านสาธารณสุขทั้งหมด ที่ร่วมกันขับเคลื่อนโครงการนี้จนประสบความสำเร็จ ทั้งนี้ในส่วนของรัฐบาล พล.อ.ประยุทธ์ จันทร์โอชา ไม่ควรจ้องล้มเลิกโครงการ 30 บาท รักษาทุกโรคเช่นกัน แต่ควรเพิ่มงบประมาณให้ด้วยซ้ำ อย่ามองคนจนเป็นภาระของประเทศ ถ้าหากรัฐบาลกำลังถังแตก ก็อย่าแก้ปัญหาง่ายๆด้วยการตัดงบประมาณของชาวบ้าน เพื่อที่จะได้เหลือเงินไปซื้ออาวุธ ทั้งๆ ที่คนส่วนใหญ่มองว่าไม่มีความจำเป็น และไม่สอดคล้องกับความต้องการของประเทศในเวลานี้ แต่ควรจัดสรรการใช้งบประมาณอย่างเหมาะสม โดยใช้ในเรื่องที่จำเป็นเร่งด่วนก่อน เช่น พัฒนาคุณภาพการให้บริการด้านสาธารณสุข เพื่อให้ประชาชนเข้าถึงการรักษาได้อย่างสะดวกและทั่วถึง รวมทั้งได้รับตัวยาที่มีคุณภาพที่ดีขึ้น ประชาชนจะได้มีสุขภาพที่ดี และเป็นทรัพยากรมนุษย์ที่มีคุณภาพ เพื่อเป็นกำลังสำคัญในการพัฒนาประเทศ ซึ่งก็มีความจำเป็นต่อความมั่นคงของชาติเช่นกัน
เพื่อไทยเฝ้าจับตา รบ. ล้ม-ไม่ล้ม 30 บาท รักษาทุกโรค วอนอย่าล้มโครงการ เพียงแค่รังเกียจ เป็นนโยบายไทยรักไทย
บัตรทอง,30 บาทรักษาทุกโรค,สาธารณสุข,สิทธิรักษาพยาบาล,เพื่อไทย